Az új Jobbiknak sok a "Rostás Winnetou"-zás, vizsgálatot indítanak a képviselő ellen
Ágoston Tibor debreceni képviselő nem szavazott meg egy támogatást egy roma fiatalnak, és még gúnyolódott is.
A debreceni jobbik vizsgálatot indít Ágoston Tibor kijelentései miatt - közölte a párt helyi frakcióvezetője, Kőszeghy Ábel. Ágoston egy roma származású diák továbbtanulásának támogatását nem szavazta meg a közgyűlésben. Ágoston Tibor az RTL szerint azzal érvelt, ő nem érdemelte ki a segítséget, mert "bizonyos hiányosságai" vannak. Helyette azt javasolta, hozzanak neki létre egy felzárkóztató programot Rostás Winnetou néven. Ágoston hiába szavazott nemmel, a támogatást megszavazták.

A Jobbik közleménye szerint a négytagú frakcióból egyedül Ágoston szavazott nemmel, és állítása szerint nem volt tudomása a két támogatandó gyermek származásáról, és mivel hátrányos helyzetű, jól tanuló, tehetséges gyerekek továbbtanulását támogató programról volt szó, véleménye szerint az egyik gyermek nem felelt meg a három kritériumból kettőnek, ezért szavazott nemmel a napirendi pontra.

"A döntéséhez fűzött megjegyzését - amely a közgyűlésen elhangzott -, elfogadhatatlannak tartjuk, azzal a többi debreceni jobbikos képviselő nem tud és nem is kíván azonosulni."

A párt belső vizsgálatot indított, amelynek következménye lesz.
Debrecen Rostás Winnetou hátrányos helyzetű gyerekek Jobbik támogatás program Ágoston Tibor